**Regionaal- ja Põllumajandusministeeriumi (ReM)**

**ruumilise planeerimise osakond, Põhja piirkond**

**Detailplaneeringu arvamuste ärakuulamise**

**KOKKUVÕTE**

Tallinn, Suur-Ameerika 1 ja *MS Teams*

**3. septembril 2024**

Algas kell 11.00

Lõppes kell 11.40

Osalesid: Külli Siim Regionaal- ja Põllumajandusministeerium

Loona Kangur Regionaal- ja Põllumajandusministeerium

Kaire Jaanus Regionaal- ja Põllumajandusministeerium

 Maike Heido Jõelähtme Vallavalitsus

 Meelis Krinpus arvamusi esitanud isik

 Madis Piirla Meelis Krinpuse esindaja

**Jõelähtme vald, Manniva küla, Tammenõlva kinnistu ja lähiala detailplaneering**

Planeering võeti vastu Jõelähtme Vallavolikogu 16.11.2023 otsusega nr 161. Detailplaneeringu avalik väljapanek toimus ajavahemikul 18.12.2023–16.01.2024, mille kestel esitasid kirjalikke arvamusi Jane Meimer-Parktal ja Meelis Krinpus. Jõelähtme Vallavalitsus vastas arvamustele ning korraldas detailplaneeringu avaliku väljapaneku tulemuste avaliku arutelu, mille tulemusena arvamuste osas kokkuleppele ei jõutud.

Tulenevalt PlanS § 90 lõike 3 punktist 2 kuulati 3. septembril 2024 ReMis ära planeeringu avalikul väljapanekul arvamusi esitanud isikuid, kelle arvamusi detailplaneeringu koostamisel ei arvestatud, ja planeeringu koostamist korraldava kohaliku omavalitsuse esindaja arvamused.

**Arutati**

Meelis Krinpus ja tema esindaja ei nõustunud detailplaneeringu osaga, mis puudutab ühisveevärgi ja -kanalisatsiooni (ÜVK) liitumispunkti asukohta, kuna see tekitab eraomandile ebamõistlikku koormust. Nad taotlesid, et ÜVK liitumispunkti asukoht lahendatakse viisil, mis võimaldaks ÜVK torustiku planeerimist Siimu tee kinnistule ning ei näeks perspektiivis ette Sootalu tee 17 kinnistu läbimist.

Jõelähtme Vallavalitsuse esindaja selgitas, et detailplaneeringu seletuskirja on muudetud tulenevalt M. Krinpuse arvamusest, asendades lk 38 viimases lõigus „Sootalu tee pikendus“ sõnadega „Sootalu tee mõtteline pikendus“, millega M. Krinpus ei nõustunud. Vallavalitsus ei soovinud siiski täielikult loobuda võimalusest vajadusel perspektiivis kavandada liitumispunkti antud asukohas.

Arutelu tulemusel selgus, et Meelis Krinpus on nõus lahendusega, mille kohaselt nähakse esimese variandina ette ÜVK torustiku kavandamine Siimu tee kinnistu kaudu, jättes Sootalu tee teiseks alternatiiviks.

**Lepiti kokku**, et Jõelähtme Vallavalitsus sõnastab detailplaneeringu seletuskirja peatüki 3.7.3. „Veevarustus“ vastavalt kompromisskokkuleppele ümber ning edastab korrigeeritud materjalid seisukoha saamiseks M. Krinpusele ning teadmiseks ReM-ile.

Pärast kõigi heakskiidu andmise menetluses tähtsust omavate küsimuste lahendamist annab ReM arvestamata jäänud arvamuste osas planeerimisseaduse kohase kirjaliku seisukoha, millest teavitatakse kõiki menetlusosalisi.

Loona Kangur

Kokkuvõtte koostaja